十八日同少虞才夫子友子西泛舟
作者：李流謙
朝代：宋

paragraphs: 清江不知日夜長，前日平流吹作浪。
得得來尋白鳥盟，仍喚津人操兩槳。
殘紅漸稀綠漸多，苦留不住如春何。
細看恰有三十日，我醉起舞君當歌。
紫微玉堂九天上，人非仙骨何由往。
舟中俱是斬蛟人，洗眼待觀龍虎榜。
夜歸錯落北斗橫，轉枕喔喔塒鷄鳴。
一春常嗟睡不足，幸無官事莫相驚。